als_Latn dik_Latn sag_Latn
Mirel Sheme
Temat Kryesore
- Protesta e PD-së, nga Meta përfundon te varfëria
Partia Demokratike duket se është vendosur për protestën e saj të ditës së enjte, 12 mars, por duket se këtë herë demokratët po ndryshojnë tematikën e kësaj proteste. Grida Duma, koordinatorja për marrëdhëniet me publikun në një dalje nga SHQUP-i u ka bërë edhe njëherë thirrje qytetarëve për protestën e ditës së enjte, por duke zhvendosur fokusin e kësaj proteste nga thirrjet për dorëheqjen e kryetarit të Parlamentit, Ilir Meta, tek arroganca e qeverisë dhe vetëvrasjet e shqiptarëve për shkak të varfërisë. Ndryshimi i objektit të protestës ndodhi vetëm një ditë pas deklarimeve të kreut të Kuvendit, Meta dhe kreut të grupit parlamentar të LSI-së, Vasili se kryetari Basha akuzohet për vjedhjen e 230 milionë dollarëve të rrugës Durrës-Kukës dhe se Prokuroria duhet ta hapë dosjen e tij.
Duma: protestë kundër oligarkëve dhe varfërisë
Koordinatorja e marrëdhënieve me publikun Duma duket se me daljen e saj nga selia blu nuk iu përmbajt fare asaj se çfarë ishte vendosur në datën 5 mars për protestat. Ndërkohë që gjatë mbledhjes së grupit u vendos për organizimin e protestave me qëllim rrëzimin e Ilir Metës, Duma, gjatë deklaratës së saj, u mor me pushtetin e Ramës dhe Metës, varfërinë dhe nuk e përmendi fare kërkesën për dorëheqjen e kreut të Kuvendit. “Aktet e dëshpëruara të qytetarëve të braktisur nga qeveria, janë një akuzë e drejtpërdrejtë për Edi Ramën e Ilir Metën, të cilët janë përfshirë në luftën për pushtet, për influencë, për territore e para. Atyre nuk u intereson jeta e vështirësitë që po hasin çdo ditë shqiptarët. PD-ja dhe qytetarët, do të jenë të enjten me 12 mars, e çdo ditë, aty ku duhet, në këmbë, në ballë të protestës, për ta ndalur të keqen”, tha Duma. Më tej koordinatorja e PD-së foli për vetëvrasjet duke përmendur emrat e tre personave që tentuan vetëvrasje ku fatkeqësisht dy prej tyre humbën jetën. Koordinatorja e PD-së në asnjë moment nuk foli për protesta me qëllim dorëheqjen e Metës.
“Brenda një jave, arroganca e qeverisë dhe e oligarkëve të saj lokalë, luajti me jetën e tre qytetarëve, dy prej të cilëve u vetëflijuan, ndërsa gruaja nga Novosela arriti të mbijetojë në spital. Albana Mataj u vetëvra pasi u hoq nga puna pa motiv. Gjovalin Lazri, 53 vjeç, kryefamiljar nga Lezha, u vetëvra për shkak se nuk përballonte faturën abuzive të energjisë. Dhurata Miho, kryefamiljare nga Novosela, u vetëflijua sepse komuna e kishte lënë jashtë skemës së përfitimit, edhe pse ajo vuajti pasoja të tmerrshme nga përmbytjet. Për fat të mirë, Dhurata mbijetoi, falë ndërhyrjes së shpejtë të djemve të saj dhe sot po mjekohet në spital. Aktet e dëshpëruara të qytetarëve të braktisur nga qeveria, janë një akuzë e drejtpërdrejtë për Edi Ramën e Ilir Metës, të cilët janë përfshirë në luftën për pushtet, për influencë, për territore e para. Partia Demokratike, dhe qytetarët, do të jenë të enjten me 12 mars, e çdo ditë, aty ku duhet, në këmbë, në ballë të protestës, për ta ndalur të keqen. Kjo e keqe duhet shkulur nga rrënjët, përpara se të marrë jetë të tjera njerëzish” përfundoi fjalën e saj Grida Duma.
Vendimi për protesta
Ditën e enjte, më datë 5 mars, opozita u përpoq të bllokonte rrjedhën normale të seancës plenare, duke kërkuar dorëheqjen e Ilir Metës për shkak të akuzave të bëra nga ish-deputeti i PS-së, Tom Doshi, se Meta ishte porositësi i një atentati të organizuar për vrasjen e tij dhe të deputeti demokrat Mhill Fufi. Në mbrëmje rreth orës 20:00, opozita mbledh grupin e saj parlamentar duke dalë në vendimin e organizimit të një proteste, ditën e enjte më datë 12 mars, me qëllim kërkimin e dorëheqjes së kryeparlamentarit Meta. Ndërsa ajo që u bë me dije ishte fakti se strukturat e PD-së, degët në rrethe, kryesia dhe grupi parlamentar kërkuan që ditën e enjte, më 12 mars të mbahet një protestë masive në Tirane për të nxitur dekriminalizimin, deri në largimin e Ilir Metës nga detyra pas akuzave që bëhen ndaj tij për porositjen e vrasjes se dy deputeteve. Në mbledhjen e grupit parlamentar të PD-së Basha akuzoi kryeministrin Edi Rama dhe kreun e Parlamentit, Ilir Meta se po ndërhyjnë në hetimet për zbardhjen e akuzave.
Berisha: Ftoj qytetarët për protesta
Në lidhje me protestat e ditës së enjte për dorëheqjen e kryeparlamentarit Meta, foli edhe ish-kryeministri Berisha. Ditën që kryetari i Kuvendit Meta, kryeministri Rama, ministri i Brendshëm, Tahiri dhe deputeti Frroku dëshmuan në Prokurorinë e Krimeve të Rënda, ish- kryeministri Berisha në një dalje për mediat kërkoi mbështetjen e popullit me qëllim rrëzimin e Ilir Metës. “Qytetarët shqiptarë nuk do ta kapërdijnë kurrë këtë. Shqiptarët e kanë të qartë se çdo të thotë kjo për jetën e tyre dhe fatin e fëmijëve të tyre. Kam besim tek reagimi popullor. Shqiptarët nuk i quajnë telenovela, as furtuna në gotë uji, kam besim të madh në reagimin mbarëpopullor” tha Berisha. Më tej ish-kryeministri u ftoi qytetarët në përkrahje të prokurorisë. “Ftoj qytetarët dhe besojmë dhe mbështesim prokurorinë, por përderisa Meta paraqitet si kryetar Kuvendi e vërteta është e pashpresë. Pas 11 janarit, ky dha dorëheqjen u paraqit si deputet, opozita po kërkon dorëheqjen, pasi është i akuzuari kryesor, ky në mënyrën me të turpshme dhe bindëse se është kryesori zgjodhi për mbrojtjen njëherë kunatin tim, pastaj Doshin të rekrutuar nga PD, ky zotëri me mënyrat si zgjodhi për t’u mbrojtur faktoi se është strumbullari i këtij akti” u shpreh Berisha.
Berisha dhe Fufi të hënën në prokurori, Manjani: Të japë llogari
Vetëm një ditë pasi ish- kryeministri Sali Berisha u shpreh se nuk i është bërë ftesë nga prokuroria për të dëshmuar mbi çështjen “Doshi”, Prokuroria e Krimeve të Rënda i dërgon fletë-thirrjen që të dëshmojë për këtë çështje. Zyrtarisht, Berisha ftohet që të paraqitet në organin e akuzës ditën e hënë në ora 09:00, për të dhënë deklaratat e tij mbi këtë çështje, e cila ka tensionuar politikën shqiptare. Fletëthirrja për të dëshmuar ka mbërritur në Kuvend edhe për deputetin demokrat, Mhill Fufi, për të cilin deputeti Tom Doshi pretendon se ka qenë objektiv i atentatit të porositur nga kryetari i Kuvendit, Ilir Meta.
Ndërkohë nënkryetari i Lëvizjes Socialiste për Integrim, Ylli Manjani në një deklaratë për mediat i bëri thirrje ish-kreut të PD-së, Sali Berisha që të paraqitet në prokurori për të dhënë dëshminë e tij në lidhje me akuzën e Tom Doshit për atentat. Manjani tha se Berisha e kishte kurdisur vetë këtë çështje dhe ndaj duhet që të japë llogari para drejtësisë. “Berisha duhet të shkojë në Prokurori në orën 09:00, ditën e hënë dhe të japë llogari për gjithçka që di. Duhet të shkojë dhe mësimi numër dy që duhet të mësojë sot është që duhet të shkojë me dëshirë. Duhet të shkojë me vullnet të lirë, makinën ia paguan akoma shteti dhe truprojat, kështu që ka për të shkuar në këmbë. Të shkojë siç i ka hije, ta bëjë atë dëshmi që ka për të bërë, po të dojë edhe të rrëfejë, sepse ka shumë për të rrëfyer, por sidoqoftë t’i përgjigjet pyetjeve një herë. Ne shpresojmë që kjo nuk është hera e parë që ai do të shkojë atje.
Ka shumë herë që ai njeri duhet të shkojë atje, duhet të shkojë. Por mbi të gjitha të provojë të shkojë vullnetarisht, sepse ky është një mësim shumë i rëndësishëm, që të mos shkojë tek mësimi numër tre, që për fat duhet t’ia japë ish-Kryetarja e Kuvendit, se ç’do do të thotë pastaj që të të kapin për zhelesh dhe kjo është një histori që është mirë të qëndrojë tek dy mësimet e para, që të mos shkojë te mësimi numër tre. Kështu që unë edhe një herë dua ta mbyll këtë konstatim publik, këtë ftesë publike për nxënësin me nota të mira, por me sjellje të keqe, Doktorin, që të mësojë mësimin ligjor”, u shpreh Manjani.
PD padit Tahirin dhe Didin, ministri: Nuk kam frikë
Çëshjta “Doshi” ka përplasur sërish Partinë Demokratike dhe ministrin e Brendshëm, Tahiri. PD-ja bëri dje një kallëzim penal për ministrin e Brendshëm Saimir Tahiri dhe për Drejtorin e Përgjithshëm të Policisë së Shtetit, Artan Didi mbi vrasjen e dyshuar të deputetit Tom Doshi. Sekretari i përgjithshëm në PD-së, Arben Ristani tha se ngjarja është e shëmtuar dhe se ministri nuk ka bërë veprime si të një zyrtari por veprime si të një anëtari të bandës. “Partia Demokratike dorëzoi sot në Prokurorinë e Përgjithshme kallëzimin ndaj ministrit të Brendshëm për veprën penale të shpërdorimit të detyrës. Një zhvillim shumë i shëmtuar me ngjarjen “Doshi” dhe patjetër është një ngjarje e denjë për këtë bandë që kemi në pushtet. Ju e dini që ministri i Brendshëm ka kryer veprimet jo si një shtetar dhe jo ashtu siç një shtetari i takonte të vepronte, por tamam si një shok i bandës, i cili ulet me njerëz me precedent penalë.
Lidhur me kallëzimin që ne kemi bërë është e vërtetë që do punë dhe përpjekje, përkushtim dhe cilësi në hetim për të provuar nëse është e vërtetë që kreu i Parlamentit ka porositur vrasjen e dy deputetëve”, tha Ristani. Ndërkohë që i menjëhershëm ishte edhe reagimi i ministrit Tahiri. Në shkrimin e tij Tahiri shprehet se nuk ka frikë të përballet me PD-në qoftë në gjykatë apo prokurori. Por ministri i bëri thirrje Berishës që të shkojë në prokurori dhe të tregojë se ai nuk është sponsori i këtij filmi të shëmtuar. “Do paraqitet në prokurori ky trimi që ka 25 vjet që hiqet si kreshniku i maleve dhe po kaq që fshihet si mi? PD-ja vazhdon thellohet në bashkëfajësinë për ngjarjen e provokuar nga akuza pa asnjë bazë e Tom Doshit. Unë nuk ka pasur, nuk kam dhe nuk do të kem asnjëherë problem të përballem me PD-në.
Qoftë në prokurori, qoftë edhe në gjykatë. Por sot pyetja me vend është: Po Sali Berisha pse i shmanget ftesës së prokurorisë?! Ky burrë që ka 25 vjet që akuzon dhe përgojon gjithë dynjanë, që ka quajtur vrasës dhe hajdut gjysmën e Shqipërisë, nuk ka pasur kurrë guximin të shkojë në prokurori. Por këtë herë Saliu nuk mund të shmanget duke treguar përralla për kundërshtarët dhe duke turrur oficeret e SHQUP-it me dosje qesharake drejt prokurorisë. Jo, këtë herë Sali Berisha duhet të provojë se nuk është sponsor i filmit të shëmtuar”, shkruan Tahiri.
Çako: Policia e hetoi çështjen pa njoftuar prokurorinë
Zëvendësdrejtori i përgjithshëm i policisë së shtetit, Haki Çako, u mor në pyetje për rreth në Prokurorinë e Krimeve të rënda, për dosjen e tentativës se vrasjes së deputetëve Tom Doshi dhe Mhill Fufi. Çako mësohet të ketë thënë se ishte njoftuar nga drejtori Artan Didi dhe vetë ministri i brendshëm Saimir Tahiri për kërcënimin që i kanosej Tom Doshit. Sipas zv.drejtorit Çako, vetë deputeti Tom Doshi dhe i dyshuari Durim Bami kishin refuzuar takimin me të dhe drejtorin e policisë së Tiranës Ardian Çipa, duke pranuar në takim vetëm drejtorin e përgjithshëm të policisë së shtetit Artan Didi.
Zv.drejtori Çako u ka thënë prokurorëve, se me 15 shtator 2014 deputeti Doshi ka ardhur në zyrën e ministrit ku ka treguar për ngjarjen, ndërsa ai dhe drejtori i policisë së Tiranës prisnin në ambientet e ministrisë. Pas këtij takimi, Çako u ka thënë prokurorëve se Tahiri kishte kërkuar verifikimin e të gjitha pretendimeve të deputetit Doshi dhe personit që është prezantuar si “Duri nga Fushë-Kruja”.
slv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn